Колготка киеп балетта бииләр

	Бер видео карап утырам. Өч егет ду китереп, сызгыра-сызгыра туйда биеп яталар. Шәп бииләр! Биюләре дә шәп, егетләре дә чибәр. Гомумән, ирләр биегәнен яратам мин. Сәхнәдә тулы бер ансамбль биегәндә дә һәрчак егетләрне күзәтеп утырам. 	 Улларымның остаз-хореографы, Татарстанның атказанган мәдәният хезмәткәре Ирек Наскаевның: “Теләсә-кайсы хатын-кызны биергә өйрәтеп була, ә менә ир-атлар белән, киресенчә, күбесенә гади генә бию хәрәкәтләре дә авыр бирелә”, – дип әйткәне бар. Хәзерге яшь егетләр арасында бии белүчеләр шактый, шуңа куанып туя алмыйм. Тик менә бу видеода гайрәтле, дәртле ир-егетләрчә биюне шактый гына мескенләндерә, мәзәккә әйләндерә торган бер әйбер күзне тырный: шәп егетләр шәп биюне “колготка” киеп бииләр. Дөресрәге, чалбарлары шундый – ботларына сыланып тора, менә ертылып китәр дә, бөтен “байлыклары” күренер кебек. Хәзер бит модасы шундый, килешәме-килешмиме, карап тормый яшь егетләр, кәкре, нечкә яки кыска аякларына тар чалбар киеп куялар. Бу видеода да шул күренеш: “колготка”лы ботлар һәм шул нечкә ботлы аякларда алагаем зур күренүче бәтинкәләр... Безнең татар биюенә пародия бииләр бугай бу балеруннар. Минем язганны яшьләр укыса, “мыжгып утырмасаң ярамаган иде” диячәк бит инде. Һәр чорның үз модасы шул. Менә безнең яшьлектә, дөресрәге, үсмер чагымда, клёш чалбарлар модада иде. Берсеннән-берсе уздыра-уздыра балакларын киңәйтәләр иде егетләр. Никадәр киңрәк булса – шулкадәр матуррак тоелгандыр инде. Хәер, минем үземә егетләрнең балакларына урала-урала йөрүләре һич тә ошамый иде. Шушы урында туктыйм да, укучымның игътибарын клёшлы чорлардан бер истәлеккә юнәлтим әле. 
	Раушания ШӘЯХМӘТОВА	
Татарстан яшьләре

	№ --- | 26.04.2021	


